url: =TOPA’ HONG KALH THU ~ MUC\nTOPA’ HONG KALH THU\nAdmin 1:09:00 AM Articles, ZOMI SDA NEWS\nMicah 6:8 -“Mun khempeuh a om no mihingte aw , Topa in ahoihnate hong gen khin zo hi. Topa in note tung panin hong kalh thu in: Thuman thutang sem dinga, itna kip nei tawntungin Kiniamkhiatna tawh Pasian thu man ding ahi hi.”\nJeremiah22: 16- “Amah in mizawngte leh micimawhte thuman tawh thu khen a, na khempeuh ahoih a suak pah hi. Tu a bang a hihna in kei nong theihna uh hilo ahi hiam? Topa in kong ci hi.”\nIsrael mite kiangah Topa’ ii kalh thu in\n1. Pasian zahtak ding, Thuhilhsia 12:13\n2. Ama lampite tot ding, Late 119:105\n3. Amah it ding, lungsim khempeuh leh nuntakna khempeuh tawh Topa na sem ding,\n4. Pasian thukhamte zuih ding cih simloh a dang kal lo hi.\nPiancil 17:1- “ Abram kum sawm kua leh kua aphak ciangin ama tungah Topa kilangh a, Kei, Vanglian Pasian ka hi hi. Hoihtak gamta in la, paubaang kei in.”\nPai. 20:23 – “ Note in kei tawh nong biakkhop dingun ngun pasiante leh kham pasian ten a bawl kei ding uh hi.”\nHih a tunga LST munte in Pasian’ deih biakpiakna maan hong tangko a, limtaka ciamteha zuih pah ding ahi hi. Pasian in gan tawh biakna, tacil tawh biakna te tawh lungkim lo a, thuman thutak, hehpihna itna,lungtang ong kal hi. Meigong tagah te tung, mipih lawm leh gualte tungah kiniamkhiatna tawh a diktatna ong kal hi.\nThudik tak a gamtatna, itna hehpihna i cih in thuman thutak genna, mantak a gamtatna, kiniamkhiatna cihte hi pah hi. Tua bang nunzia pen Pasian tawh tonkhopna zong hi pah hi. Pasian leh mite itna zahtakna in thupiak suangpek amasa leh anihna Pasian itna leh mihing itna hi pah hi.\nPasian in thudik thuman ong kal a, tua thudik thuman i cih pen ama deihna, thukhenna tawh kituak a gamtat, nuntak, khuasakna a hi hi.\nIsrael mite in Pasian’ santheih santhamcing biakpiakna-in bang hiam cih thei nuam uh hi. Kinenniamna, kikhemna thute hangin a theih a upsa uh Topa’ deihna thumante nangawn mansuah ta uh hi. Tua ciangin Pasian in dawnga Keimah in muhtheihnate, apua tham nate ngeina bang lel a biakpiaknate ka deih kei a, tua bangte ka zong kei hi. Lungsim takpi , lungsim tawngnung pen Pasian ngaihsutna leh mipihte tunga itna deihsakna thuman thu tak tawh kizopna ka deih hi, ci hi. Hih pen Pasian’ hong kalh lungsim ahi hi.\n1. Thumaan thute sem ding(Joshua 7: 1-26)\nHebia pau in “Shaphat” hi a, “thukhenna” cihna hi. Misphat pen Pasian ii thukhenna cihna hi. Kamsang lakah thupizaw diakte thuhilhna i et ciangin eite in i pualam kineihna bek tawh sungtawng lam a, i gamtatna leh thumanna pen kikhel theilo ahih lam hih Lai Siangtho munte in ong gen hi. Late 51: 16,17- “Banghang hiam cih leh ganhing tawh biakna na deih kei hi. Meihal biakna nang hong pia hi ta leng zong nang na lungdam kei ding hi. 17 “ Pasian’ san’ theih biakna pen lungsim kitamzan a hi hi. Pasian aw a kitamzan, akisik lungsim na simmawh kei ding hi.\nIsaiah 1: 11-… Tuutalte leh ganhing thaute’ sathau tawh meihal biaknate ka kham ta hi.Bawngtalte, tuunote, keeltalte’ si tawh kei, ka lungkim kei hi. 17- “ Gamtat hoih ding kisin un, thumanin gamta unla, nenniamna kheel un. Paneilo te hu’ unla, meigong numeite panpih un.\nIsreal mite Jordan gun gal hong kan khitciang Jericho khua pan kipanin khua khat khit khua khat hong do in hong zo toto uh a, a gualzawhna uh hong min thang mahmah in a kim vua om gam le khua tampi tak in hong lau mahmah uh hi. Tua bang in a gualzawhna uh a hang pen Topa’ thupiakte khat zong nusia lo aa, a kip let man uh hi.\nGamlian tampite hong zo to in Khua lian tampite le kulhlian tampite hong phukpai gawpzo khin uh hi mah napi, Khuaneu mi tawm lel khat ahi Ai khua hong sim na uh ah, lel pha lua ki sa in mi tampi in sih lawh in hong om uhhi. Amau zong lamdang sa in Topa mah hong dong pah uh a, Topa in adawn na ah “ ….Israel in ka thupiakna le ka thuciamte pal sat khin hi. Note lakah asim tham mawhna bawl na om uh hi. Note lak pan atuam vilvel in na hepkhiat khit mateng note tawh kong om khawm nawn kei ding hi.” a ci hi.\nA zingciang zingsang tung mah in Joshua in siansuahna hong bawl pah a, Israel minam khatkhit khat Topa’ mai ah hong ding sak hi. Topa’ khut in, a beh khat khit khat, innkuan khat khit khat hong baan pai-in atawp na ah Judas beh, Achan inn kuan tungah Isreal mite ii buaina apiang sak pa ahih na hong kawk ta hi.\nAchan cih min pen Hebrew pau hi-in ‘Akan’ akhiat na pen ‘akician lo’ ahih kei leh ‘buaina piang sak pa’ cih na hi. A pa pen Carmi hi a Judah minam sung pan hi. Achan pen pilna nei-in, anu le apa in aneu akipan Topa’ thu nungta sungah a makaih mi khat ahi hi.\nHih mun ah Achan ii lungsim sungah Pasian ii thuciamna le thupiaknate nungngat in iplah na le deihluatnate ki-uksakna hang tawh a minam bup un guallelhna le a tawpna ah a mipihte sung na-ngawn ah Topa muanlahna dong hong tung sak hi.\nJoshua in Achan hong taai in, “Banghang in ih mipihte’ sungah haksatna hong tung sak na hiam” ci hi. Achan’ kam pan kisikna a dimtak tawh a mawhna hong pulak hi. Ahih hang Topa’ thukhenna ama tung’ hong tung in a innkuanpihteng le a laak vanteng suangtum tawh hong kideng lum hi. Hih thute Isreal te’ khang tangthu sung ah hong kiciam teh hi.\n2. Itna leh hehpihna nei ding :\n“ Pian saknate in Pasian’ itna hong lak hi. Vantunga i Pa in lungdamna leh pilnate leh nuntakna bulpi ahi hi. Pasian piansak nate pen hoih mahmahin lamdang mahmah hi. Nitang leh guahtuite in leitung no suaksak nuamsakin mual leh guamte in Topa’ hong itna pulaak hi. Hihte in apiansak mite ii nisim kitangsapnate hong sik hi. Late laigelh pa in,\n“Nuntakna a nei khempeuhte’ mit in nang hong en uha, nangmah in ahun atun ciangin amaute an na vak hi. Nangmah in na khut na honga, nuntakna anei khempeuhte’ deihna akicingin na pia hi. Late 145: 15,16\n“ Mi khempeuh in nang hong mitsuan uh a, ahunhunin amaute an na pia hi. Na khutpeek na zal a, anungta peuhmah amau lunggulh in na taisak hi. “ Late 145: 15,16 ( ZIV- NIV)\nLeitungah a kilawm a kituak ding, nuam asa ding, a kicing dingin Pasian khut in bawl hi. Pasian thukham – Itna thukham palsat ciangin lungkhamna sihnate in ong tuam hi. Ahi zongin mawhna hangin i thuak laitak nangawnin Pasian in hong itna hong lak veve hi. Pasian hong itna in a gamtatna tawh hong kilangh hi. Amahmah in a kiciangtanlo hehpihna leh itna a neihna hong lak hi. Mawsi in thungenin, “ Mawsi in kong thum hi, na minthanna kei hong lak in “ a ci hi. Amah in “ Keima hoihna khempeuh na mai-ah ka paisak dinga, na mai-ah keima min ‘ Topa cihna ka pulak ding hi. Ka dik nop mite tungah ka dik dinga, ka hehpihnop mite ka hehpih ding hi.” Hih in Pasian vangliatna pulaak hi. Topa in Mawsi kiangah, “Ama mai ah Topa, Topa , hehpihna nei in adik Pasian , lungduai in itna kip leh thutakna tawh a dim, mi tul tampite a dingin itna kip a nei, mawhna thu palsatna leh khialna maisakin ahih hangin, bangbang hi taleh mawhna akhah khong ngeilo, pate’ mawhna tate tung leh tute tung, khang thum khang lina dongin a thukpa” ci in pulak hi. (The Greatest Love p. 7-9)\nA lian penteng bekah hilo-in aneu pen dongah ahuam kim muhtheih, lawn theih pah ding hi ding hi.\nMate 22: 37,38-“ Zeisu in na Topa Pasian na lungsim khempeuh, na nuntakna khempeuh, le na pilna khempeuh tawh na it ding hi, cihna ahi hi. Hih pen amasa pen , alianpen thukham ahi hi.”\nHih thu pen Thukham hilhsiate khat in Zeisu thang a siahna a dot thu ahi hi.\nRom 13: 10 – “Midangte a it peuhmah in amaute tungah siatna bawl hetlo ahih manin itna i neih ciangin Thukham buppi a zui khinta i hi hi.” Itna cihin gamtatna tawh Pasian zahtakna hi a, mihingte ii hoihna ding hi. Hihte khempeuh Pasian in eite a dinga adeih inuntakpih ding a hong kalh thute ahi hi.\n3. Kiniamkhiatna tawh Pasian tawh tonkhawm\nHebia pau in “Sana” hi a “hoihtaka kidawm” cihna hi.\nBiakna man taktak i cih ciangin i gamtatna a hoih lama khantohna cihna hi. Eite in a puatham bek tawh i kha i nuntak sak sanginah , a taktak a i lungsim takpi tawh i kha nuntakna i khan sak ding hi zaw hi. Phariseete in thuneuneute bek, a bul a bal in thupi sak a, tithes piakna bek thupi-sak a, thumanna, hehpihna upna cihte nawl khin uh hi.Thumanna, hehpihna cihte in mihingte ii neih ding hi a, Pasian lim leh mel sutna hi. Mate 22:39-40. Kidawm taka pai cih ciangin Pasian deihna bangin zui a,nungta cihna hi.Mate 22:37,38\nI nuntakna sungah a kitangsam na tampi om hi. Motor hawl theih nadingin license, sanginnah laihilh theih nadingin certificate (sep theihna lai) kisam hi. Pasian tawh tonkhawm ihih theih nadingin ong kalh thu om hi. Vantungah gimna lianpi ong pia ding hi ci a launa bek hilo in Topa itna, zahtakna, ama pahtakmi i hih ding kisam hi. A bawlna lamdangte panin zong Topa i mu thei hi. Ama nungzui diktak suah nadingin na nuntakna picing sak inla, ong nusiat kammal bangin nungta in. Tatsat loin tua ci hi lecin Amah na thei tel semsem dinga, Ama na bang cisep ding cih zong hong thei sakin Amah zong hong it semsem sak ding hi.\nPasian tawh lam paikhawm cihna hi. Pasian deihna tawh kizui a nungta cihna hi. Khatvei lai-in khedap zuak ding minih khualzin khawm uh hi. A zuak nading mun uh pen khedap amu ngeinailo, a zangngeinailo khua hi. Khat pa in “ Lawm aw i khedap khawng mahmah ni, amau khedap mu ngeilo zang ngeilo uh hi ci hi. A khat pa in khawng het kei ni, amau khedap mu ngeilo zang ngei lo uh aihteh ci leuleu hi. Lampi-ah tonkhawm lawmta khedap zuak ding tuak ngaihsut kibat loh manin tonkhawm thei nawnlo-in kitawngin kikhen uh hi. Minih thukimna omlo-in lampi ah tonkhawm theilo takpi uhhi.\n“ Saihka ( Peithum nei) pen mi nih tuanna hi a, kilehngatin a lang tuakah kitu hi. Kilehngat ahih manin muh dan kibang loin paidan zong kibang lo hi. Khat a mai pai hi-in khat a nung pai hi. Tua tawh kibangin Zeisu tawh i tonkhop nasungah Pasian’ deihna , Pasian ngiimna leh ei ngiimna a kituak hiam? Saihka a pai bangin tonkhawm napi i kileh ngat hiam?\n1. Adam leh Eve-te in a kibawl cillai-in Pasian thukham theihna nei uh hi.\n2. A thukhamte in a lungtang sung uhah kigelh hi.\n3. Mihing in thukham palsatna tawh amawh hangin thukham pen kikheel tuan lo hi.\n4. Mawhmai sak nading ci-a a kigo tuam ganhing in Chrih sihna a kawkawk ahi hi.\n5. A tungin thukham kipalsat lo hileh sihna omlo ding a, Gumpa cih zong kisam lo ding hi. Tua banah gangawh biakna zong kisam lo pah ding hi.\n6. Adam in a suan leh a khakte tungah Pasian thukham hilh hi.\n7. Pasian thukham pen pa tung panin tapa tungah cih bangin a khangkhangin na kihilh suksuk hi.\n8. Mawhna leh kihhuainate leitungah suk lua, sia lua ahih manin tuiciin tawh sawpsiang kul hi.\n9. Pasian thukham pen Noah leh a innkuanpihte in keem hi.\n10.Noah in a suan a khakte tungah Pasian thuhilh sawn hi.\n11. Adam tunga kipia bang, Noah kep bang leh Abraham zuih bangin thukham kikem hi leh Mawsi tung a kipia thukhamte kisam lo ding hi.\n12. Abraham suante in Pasian tawh a kithukimna uh, vunatna bangin kip suak hi le-uh milim biakna sungah lut khalo bek tham lo-in Izipt gamah saltanna zong tuak kha lo ding uh hi.\nTopa’ mai-ah thumang leh kiniamkhiat ding, nunem himhim ding, leitung nopna, deihgawhnate-ah tualbial lo ding, tua bang ding hong deihna in, Topa Zeisu in apumpi leh anuntakna tawh hong lakkhia ahi hi. Tua teng tungtawnin ong kamciam Kha Siangtho ong pia nuam ahi hi.


timestamp: atn

url: =Gamdang mite alutsimsak KLIA ah nasem Immigration Officer honkhat kiman :: ZOMI DAILY\nposted on 12 December 2017 at 4:39 pm Lomkholna: Malaysia, News, Sawltak, World\nGamdang mite thumanlo in alutsimsak KLIA ah nasem Immigration Officer honkhat kiman\nMalaysia, Kuala Lumpur Internationa Airport sungah kumpi nasem ahi Immigration Officers honkhat Smuggling vaitawh kiman cih theStar pan kiza hi. Bangladesh gammi honkhat Malaysia gamsung ah thumanlo in aguklutna vaite aki kankhiat ciangin, KLIA sungah kumpi nasem Immigration Officers tetawh kizom cih kimukhia ahih manin akiman ahihi.\nMalaysia gamsung ah Immigration lamsang alianpenpa ahi Immigration director-general Datuk Seri Mustafar Ali in agenkhiatna ah adang Officers tezong hihvai tawh kizopna aomkhahiam, illegal activities tawh aki sawhkha kuateng omhiam cih hoihtak ki kancianding, Investigation kibawlding hi ci’n genkhia hi.\nMalaysia Immigration Department ii “code of ethics” tawh kituaklo in agamta, akisawhkha khempeuh nasiatak in Action kilading hi ci’n genbeh hi. Immigration Department panin ulian te’n KLIA sungah asem Officers te a etcik gige uh cihi.\nTuaban ah hihvai tawh akizom Bangladesh gamsung aom tezong akankhia dingin Dhaka City ah thukan pawlkhat kipaisak cihi.\nTua Dhaka City sungah thukante’n Visa bangci bangin kipia cih SOP (standard operating procedure) te hoihtak kankhiading uh a, hih thumanlo in mihing gamsung guklutsakna “smuggling activities” te akhawlnading ki vaihawmding hi ci’n genbeh hi.\nMalaysia gamsung ah Bangladesh gammi te thumanlo, illegal tawh aluttheih nadingin avaihawmpi puaisa Syndicate 4 om ci a, tuate tungtawn in KLIA sungah kumpi nasem Immigration Officers tezong aki theikhia ahihi.\nHihbangin thukhun zuilo, thumanlo, illegal in Bangladesh gammikhat Malaysia gamsung ah aluttheih nading in RM15,000 panin RM20,000 bang puaisa te’n ngen cihi. Kumkhat in tua puaisa Syndicate te’n Rm5.2 Million bang sumlut ngah uh a, summet bawlna nasia mahmah hi.\nTuabang ah KLIA sungah kumpi nasem Immigration Officers tezong golhguk pia in, oltak in lutsim sakthei uhhi. Tuabek thamlo Bangladesh gamsung, Dhaka City aom Malaysia te ii Embassy “Malaysian High Commission” sungah nasem te nangawnzong golhguk piasim in, hihvai tawh akizomgawp cimawk hi.\nTuahang in Malaysia, KLIA Airport leh Bangladesh, Dhaka City kikal pen nisim in vanleng 38 vei bang kilehden in, Bangladesh gammi te Malaysia gamsung ah lutsak ziahziah uh cihi.\nMalaysia Deputy Prime Minister Datuk Seri Dr Ahmad Zahid Hamidi inzong hihvai peuhmah aomnawnloh nadingin Immigration Department te’n hoihtak kankhia mengmeng unla, encik gige un ci’n thupia cihzong kiza hi. Myanmar pan puaisa tetawh honglut tebel bangmah genkhiatna kizakha nailo hi. Sawltak #zomidaily\nPrevious: Khensat leh Khentat ~ Lengtong Pauno\nNext: Tedim khuasung khantoh nading nasep pawlkhat pulakna


url: =E-card bawltheihhun abeizawh Malaysia ah gamdangmi 14,000 kimankhin :: ZOMI DAILY\nposted on 24 September 2017 at 3:32 pm Lomkholna: Malaysia, News, Sawltak, World\nE-card bawltheihhun abeizawh Malaysia gamsung ah gamdangmi 14,000 kimankhin\nMalaysia gamsung ah E-card (Enforcement Card) bawltheihhun abeizawh July 01 ni akipan Immigration Department te’n Operasi bawlkawikawi in gamdangmi nasem tampitak mankhia uhhi. Gamdangmi phalna kician neilo “illegal foreign workers” ci’n Malaysia gambup ah July 01 nipan amatkhiat bekbekpen mi 14,000 phakhin hi ci’n Immigration Department te’n zanni in pulakkhia uhhi.\nGamdangmi nasemte bekthamlo, tua gamdangmi te nasep apia Boss “Employers” zong akigawm in mi 320 bang kiman uhhi.\nTuaban ah tukumsung January 01 ni akipan gamdangmi phalna neilo “illegal foreign workers” akigawm in mi 38,800 te agamah ki puakkik, Deportation kibawl hi ci’n Immigration director-general Datuk Seri Mustafar Ali in zanni in Penang International Airport ah Press Conference pan genkhia hi.\nE-card akici pen February 15 ni akipan hongzat uh hi a, gamdangmi te Malaysia gamsung ah tawmveisung naseppak theihnading “temporary confirmation of employment” ci’n abawlsak uh ahihi. E-card akibawltheih hun abei ciangin abawllo in aom gamdangmi teng abanban in Operasi bawlin aman zelzel uh ahihi.\nMustafar in zanni in agenkhiatna ah E-card abawllo, aneilo in gamdangmi nasep a guksep tampi omlai cih kithei ahih manin, abanban in kibengbeng laiding hi “continue to hunt them” ci’n genkhia hi.\nMalaysia Immigration Department te’n E-card bawlding ageelcil un atawmpen mi 400,000 pan 600,000 kikal bangin bawlding ci’n alam et uh hi a, ahi zongin abawltaktak pen alam etna uhtawh kinakkhaih mahmah, tawmcikbek in E-carl bawlmawk uhhi.\nE-card abawl limlim akiciamteh pen mi 164,804 bek pha cimawk hi. Tua ahih manin, E-card bawllo in nasep aki guksepsak pen Immigration Department te’n diksalo uh a, tuabang in phalna kician neilopi in nasemte pen abanban in bengkhia veveding ci’n agenkhia ahihi. Tuaban ah nasepnei Boss (Employer) te’nzong Work Permit, Visa kician bangmah aneilopi, nasep aguat uhleh amauzong thuaklawhding ci’n genphapha uhhi.\nMustafar in E-card neilo, Permit tawilo te Immigration Department ah amauthu in hongki ap uhhen ci’n atangko uh hi a, tuabang in amauthu tawh aki ap tepen RM400 liausak in, tuakhit ciangin agamah puakkik uh cihi. Amauthu in aki aplo, ahi zongin akimankha tepen a liausum “Fine” pen tamzawtham a, tuaban ah thukhenzum zong kipuakding ci’n genkhia hi.\nRelated: Malaysia gamsung ah Refugee leh Asylum Seeker akigawm in mi 150,204 pha\nTuaban ah Boss (Employer) tepen gamdangmi Permit neilo te azat, acial uhleh tua Company te ii Bank Account leh a go, agam neihsa Asset tepen khakcipsak theihna Power kanei uhhi. Tua ahih manin, khatvei aziakailuatma in Company tezong kong zasakkik uhhi ci’n Mustafar in genbeh hi. Gambel Refugee khempeuh in MyRC Card bawlkul hamtangding ci’n atangko khiat vai uhpen tudongmah daicipsuak leuleu laiphot hi. Sawltak #zomidaily\nPrevious: La teng lakah Zola mah ngaihpen ~ Pastor Zam Khan Lian\nNext: Kuala Lumpur khuasung ah Motorcycle 500 val kizui ngelhngelh (Charity Event)\nNikhat in atawmpen nahoih khatta sem in ~ Deih Tung


url: =Itna bulphuh nasep khopna in gualzawhna hi ~ Khup Lian Thang :: ZOMI DAILY\nposted on 22 May 2018 at 9:02 am Lomkholna: Khuplianthang, News, Zomi\nTuithang khuami ahi Pa Khai Sawm Pau@Pa Khai Sawm, akum 60 val, pen a lungtang (Heart) natna hangin a dam hetloh pen kum hong tam sim pian ta hi. Mandalay ah Kawlgam aa dingin lungtang lam tawh kisai ah a hoih mahmah khat ahi Siavuan pa kiangah ki lak denden hi. Siavuan pa in hoihtak in a et et khit ciangin, “Na lungtang pen, a khan deina a vang gollua ta hi. Tua hangin na lungtang sunga a si te hoihtak luang theilo bek thamlo in lehluan kik lai hi. A vang zong lianlua ta hih manin ki bawl thei nawnlo kha ding hi. Koikoi na pai uh a, kua Siavuan te tawh na kilak zongun haksa sa kha ding uh hi.\nTua ahih manin na thuakna a nopna dingin zatui nek ding kong pia ding hi. Hih zatui pen na sih dong mah hatkat takin na nek ding hi” ci-in gen ahih manin a lungkiat huai mahmah dinmun hi mawk hi. Tua ahun pen 2016kum laipek hi in, amau zong Siavuan pa cih mah bangin mundang gamdang ah I ki lak hangin a kilam dang lo ding veve, Siavuan pa hong piak zatui nene lel ni, ci-in lam-et om hetlo in anuntakna ah sih ding bek a ngak dinmun ahi hi.\nUSA a om atapa in bangbang hileh ih lungkim nangin Singapore ah kilak sawm veve leng hoih ding hi, va pai pong dih un ci-in itna taktawh hong sawl ciangin Singapore lam ah kilak dingin hong gel uh ahi hi. A pano ahi Pa Thang Lian Sum@Pa Sumpi pen Singapore ah kum tampi nasem in a om ngei ahih manin, Pa Sumpi in Singapore ah zato kilak nuam ihih leh hong vaihawm pih thei ding om ding hi, ci-in Sm Cing Suan Lian@Sm Suannu na hopih hi. Sm Suannu pen Singapore General Hospital (SGH) ah, lungtang lam tawh kisai ah a sem ngei khat na hi linlian se hi. Sm Suannu in Pa Khai Sawm ii natna tungtawn in, a kilahna ding a Siavuan te tawh a kimuh theihna dingin khamkholhna (Appointment) bawlsak khol sitset pah hi.\nYangon ah Passport vaiteng alem phetphet in Pa Khai Sawm pen a tapa u pen Pa Khupno tawh 25th March,2018 ni-in Singapore lam hong zuan khia ta uh hi. Tun ngeiloh pai ngeilohna, pau leh ham theihlohna lak ah koi ci kalsuan cih lunghimawhna ding om hetlo in, vanleng kuan ah a khuapih ahi Pa Pau Khat Suan@Pa Suanlek leh Pa Khup Lian Thang te in na dawntuah thei pah uh hi. Pa Suanlek te’ inn ah kinga pah uh a, Sm Suannu ii gelkholhna a om sa bangin 27th March,2018 ni in SGH zato ah kilak thei pah uh hi. Vai khempeuh pen hong lem mahmah leh hong nuam mahmah cih ding ahi hi.\nA kisam bangin X-ray zaih, a si te sit in a natna bulpi taktak teng a muhkhiat theih nangin Siavuan Siama te hong kipan pah uh hi. Tua ni mah in a natna a bulpi taktak teng zong hong ki theikhia pah ziau hi. Amasa in lungtang at-na lam a siampa (Surgeon), amin Dr. Chua, tawh kimu masa in Siavuan pa’ genna ah, “ Pa Khai Sawm ii lungtang natna pen Kawlgam aa Siavuante’ gensa mah bangin a lungtang khandeina gollua ahi hi. Hih natna pen a suahcil a pianpih natna a hi hi. A thahat laitak in bangmah aki theilo bek hi in, kum hong cingpian in a tha hong kiampian ciangin a natna hong kilang ahi hi. A lungtang a khandeina avang pen lianlua ahih manin a site hoihtak luangthei lo in, a site lehluan kik gawp ahih manin a lungtang in na hoihtak a sem theilo ahi hi.\nTua bangin a lungtangin a si te puakkhia dingin akilawm zah puak khialo in, a lungtang sungah kikhol in, a sit e a lehluan kikna hangin, a sin (Liver) in zong thuak hi. Tu in a sin zong bawk mahmah a, a phacia ding sangin azah khat bang golzaw ta hi. Tua hangin amah pen a lungtang a na kimlai , sin nate bangin amaikhawng a mit khawng a nai ahi hi. Ken bel a lungtang at ding pen at thei ding hing, haksa lualo ding hi. Ahih hangin tua bangin ka at theihna dingin lungtang natna a bawlsiam, atel theih deuh Siavuan khat tawh na kilah beh kul lai ding hi. Na tha in a zo diam, ih at laitak in a sia pen zong hong piang kha diam, at leng hun alap lai hiam cihte pen a dang Siavuan khat in hong et kul ding a, ama muhna tungtawn bek in maban ki zom thei ding hi” na ci hi.\nTua ni mah in lungtang natna lam alen Siavuan nu Dr. Tan tawh kimu in, “Na sin zong bawk lua in tua zong a kiam nangin vaihawm kul ding, sinlam tawh kisai Siavuan te zong dotkul ding hi. Tua teh na ci na sate bawklua, na khe khawng bawklua ahih manin tua te a kiam kul ding, a thupi penpen ah na si luanzia, na tuap sungah na si luanna ii a hatna(pressure) leh a si a lehluan kikna (resistance) ii a hatna pen ih teh kul phot ding hi. Tua tungtawnin at theih ding leh at theihloh ding ki gen thei ding pan ding hi. Tua a si ii thahat na ih theihna dingin na lungtang si-hui sungah setvan khat ih thun ding a, tua tungtawn in ki thei thei ding hi.\nTua setvan ih thun theihna dingin na ci bawkte, na pumpi sunga om akisam lo a tui te (liquid) hong kiamkul masa dinga, tua teh na si luanna adal a tawpsak ding ahi si-kham si zong tawmlua ahih manin tuate tampi hong om nangin kibawl kul phot ding hi” ci-in zatui nek ding honkhat na pia hi. Nipi khat a cin ciangin khatvei kilak kik uh a, Siavuan nu in a si te asit ciangin deih bang nailo ahih manin ni 4 khawng sawttoh beh lai hi. Tua a kik taktak ciangin lem ta ahih manin 3rd April, 2018 in a si-hui sungah setvan thun in, minor operation dankhat bawl a, tua pen nai 4 sungkhawng sawt hi. Tua aman ciangin zato lupna ah Pa Khai Sawm na paisak kik a, tua mun aa Dr.Tan hong pai in hoihtak ki at thei ding hi, lung himawh huailo hi, cih a result na pia thei pah hi.\nKi at thei ding cih nuam mahmah kawmkal ah, sum pen tampi tak tung ding cih pen theihsa ahih manin a Siavuan nu mahmah in zong, na ki at takpi ding uh hiam ci-in ana dong phapha hih tuak hi. Ih mel leh ih sa hong et ciangin a sum a zo hetlo dingin hong muangmawh mahmah dan na hi hi. USA aa om ahi Pa Khai Sawm Pau ii tapa David Mungsen in, “Ka pa cidam na ding ahih nakleh bangbang ahi zong ka sum zon teng bei in lei kaba phial zongin ka bawl veve ding hi” ci lian ihih manin amah mah in sum kisam teng ahi thei bangbangin lampi zongin Yangon aa om tanau te’ panpihna tungtawn in ahi zongin, lampi tuamtuam zongin Singapore lam ah hong khak ziahziah uh hi. (A vekpi in SG$ 80,000 sang a tawmzaw lo bei kha ding hi)\nA lungtang ki at thei ta ding acih aa kipan Zato Siavuan te in zatui a namdang khat pia a, a pumpi a thakhauhna dingin zatui piapia phot uh hi. 16th April, 2018 ciangin hoihtak leh buaina om vetlo in a ki at thei suak ta hi. Hoihtak in a at theih khit ciangin nipi khat sung zato ah lumsuak sak a, tua khit ciangin Pa Suanlek te inn ah cidam in takin zoto pan in tuak thei ta hi. Tua khit zawh nipi thum sung bang ahunhun in kilak kikkik uh a, a tawpna taktak ciangin 16th May,2018 ni in Kawlgam lam cidam takin ciah zo ta uh hi. 20th May, 2018 taktak in a tengna Kawlpi ah cidam takin tungta uh hi.\nHih a tungah Pa Khai Sawm Pau ii cidam na, lamkhat pan a si ding dinmun pan in a cidam kik theihna tungtawn in ei Zomite in etteh ding, ciin ding thu tampi hong phawksak sa ing.\n1) A pa ii kibawl na dingin asum a khol teng, it sit hetlo in akisam bangin vaihawm in apa’ cidam na dingin a neih leh alamh teng asung khia a tapa te’ gamtat zia pen nak etteh taak mahmah sa ing. Zahtak huai mahmah, picing mahmah leh tapa hoihte ahihna uh hong phawksak hi. Singapore ah apa hong paipih ahi atapa upen Pa Khupno in zong lungduai takin apa a khoi a kep nate thupi leh etteh tak mahmah hi. Tapa hoih tapa gina taktak te ahi hi. Zomi bup in et teh ciat ni. Minam khat leh gam khat a khantohna dingin akisam ih kal masa ding ahi hi.\n2) Zato hong kilah ding ciangin inn lam pan Singapore tawh kizop theihna dingin avai hawmpih hi Pa Sumpi ii deihsakna leh itna bulphuh in a kisam bangin Singapore lamtawh akizop theihna dingin avaihawmsakna, Singapore General Hospital ah aki sam bangin Appointment alaksak leh akisam bangin na khempeuh a van kholhsak ahi Sm Suannu , amau te in amipih te a itna akisam aomnak leh a mipihte a huh dingin amau hih theihna tawh ma apanna pen et teh huai mahmah hi. Zomi mimal in zong, ei hih theihna pan in akisam khatpeuh a kisap hun in itna leh deihsakna taktawh ih huh ih panpih theih na dingin Pa Sumpi leh Sm Suannu in lam hong hilh uh hi. Zomi bup in et teh ciat zo leng ih minam hong cidam mahmah dingin ka lam en hi.\n3) A zin tunna a kingakna a inntek ahi Pa Suanlek te in, a kisam bangin pelh vet lo in zato paipih ciatciat den uh hi. Amau zato kahpih nangin a nasep khempeuh nusia in ahunteng khempeuh pia khia ngiat uh hi. Itna deihsakna veina anei inntek te innkuan ii a zindo dan, a u anau leh khuapih tuipih te a itna leh a adeihsakna pen etteh tak mahmah hi. Zomite in hih bangin a picing lungtang vom ciat ni. Ih khuasung nuntakna hong kilam dang hanhan zo ding hi.\n4) Zato alup sungin Singapore aa om Zomi khempeuh phial in veh in, akisam bangbangin ki en diamdiam uh ahih manin Zomite ki itzia pen bangmah tawh teh theih a om hetlo hi. Nak et lawm lua mahmah hi. Hih bang ih neihsa ngeina hoihte ih zop tohtoh theih ding thupi mahmah ding hi. Tha nem laitak tha kiam lai tak in ih geina ui no hong pai nangawn a nop tuam hi ki ci in, hih bangin mundang gamdang ah it teng ngaihteng tawh kigam latna ah zato lup lai tak in, ih ki veh ih ki delh tanghtangh pen thupi lua mahmah hi.\n5) Zomite in Sum leh pai ih zon leh zong, ih nu le pa ih u le nau ih beh leh phung leh ih minam pihte in hong noptuam pih ding pen a thupi penpen ahi hi. Tua ih zon sum leh pai in ih nu ih pa te’ nuntakna ahonkhia, nuntakna thak a pia, khantohna a pia ahih nangin ih zat theih ding thupi mahmah ding hi. Ih zon sum leh pai hangin lampial in kiphasak in ih mipihte leh, ih u ih naute’ aa dingin bangmah aa a kizat theih kei leh a khiatna anei hetlo huana ahihna hong phawk sak hi. Sum leh pai te ei cidam nangin, ei khantoh nangin ih zat ding hi in, ei kiamsukna ding ei mangthang na dingin, ei ki hihsakna dingin zat ding ahih lohna athak in hong phawk sak hi.\n6) Singapore General Hospital aa Siavaun te in, amau siamna thahatna ciat ah na sem uh hi. A at siamte in hong at in, a natna kankhiat a siamte in hong kankhit sak in, sin lam a siam Siavuan te in sin lam hong et uh hi. Amau mun ciat ah siam mahmah ciat uh a, khat leh khat zong a hihna uh ki zahtak sak ciat uh hi. Zomite in zong ei mun ciat ah ih siamna dingin hanciam ciat ni. Siavuan ih sep leh siam mahmah sawm ni. Engineering ih hih leh zong siam mahmah sawm ni. Gam vai minam asem ihih leh zong kan takpi in siam mahmah sawm ni. Ih zuihna lampi ah gina tak leh thuman takin na sem ciat sawm ni.\n7) Hih bangin zato hoih mahmah, Siavuan pil mahmah tampi tak Zogam ih neih zawh dingin sunmang in nei ciat ni. Hih bangin zato hoih mahmahte Zogam ah nei zo le hangin ih nuntaknate kumpi tampi hong khansau sak dinga, hong cidam sak zo ding hi. Tua Zato hoih leh a pil Siavuante ih neih zawh nangin hanciam ciat ni. nangin a kisam penpen ahi gam leh minam makaite in mipite phattuam na ding, mite te pilna cidamna ah a lungnop khamuan theihna dingin a vei, a sem ding makai hoih tampi zong a kisam ihihna hong mu sak hi. Ei zong nikhat niteh hih bangin Siavuan a siam ih nei thei dinga, Singapore bangin Zato hoihte ih nei zo ding hi.\nTua dinmun ih tun theihna dingin sunmang gel in, hanciam in, khut kilen in, mipi’ noptuamna dingin sep kipat hun mahmah ta hilo hiam? Lungdam, Khup Lian Thang\nPrevious: Washington D.C pan Tg. Pau Sian Cin lungdampihna (Bachelor of Science in Architecture)\nNext: Kawlgam Zomite hong lamto Pasian\nAmu khat om ~ Lian Tuang\nD.C Area om Zomite sungpan Pilna lam gualzawhna pulakna\nHaksatna i cih ciangin ~ Hau Za Cin\nItaly te’n Mandalay ah dawnding tuisiang vaihawm sakding


url: =Johan 21 | Siantongluan\nTua khit ciangin a nungzuite omna Tiberias Tuili gei-ah Jesuh kilang leuleu a, a thu pianzia hih bang ahi hi:\nSimon Peter, Unau Peeng minno a nei Thomas, Galilee gam Kana khuami Nethanel, Zebedi tapate, leh nungzui dang nihte mun khatah a omkhawm uh hi.\nSimon Peter in a lawmte kiangah, "Kei, ngasa bengin kuan ning," ci-in a gen leh a lawmte in, "Ko zong hong kuan nung," ci uh ahih manin, amaute kuankhia-in gunkuang tungah a tuang uh hi. Ahi zongin tua zanin ngasa khat zong manlo uh hi.\nZingsang khua a vak ciangin tui gei-ah Jesuh ding a, ahi zongin a nungzuite in amah ahihlam theilo uh hi.\nJesuh in amaute kiangah, "Tangvalte aw, ngasa na man uh hiam?" ci-in a dot leh amaute in, "Bangmah ka man kei uh hi," ci-in a dawng uh hi.\nTua ciangin amah in, "Na gunkuang taklam pang uhah na ngen uh paii le uh cin na man ding uh hi," a ci hi. Amaute in zong a ngen uh paii uh a, ngasa tam awk lua ahih manin a ngen uh a kaizo kei uh hi.\nTua ciangin Jesuh in a it nungzuipa in Peter kiangah, "Topa hi!" a ci hi. Simon Peter in Topa ahihna thu a zak ciangin (a nga betna uhah a puante uh suahkhia uh ahih manin) a puan silh buatbuatin tui sungah a lengkhia hi.\nNungzui dangte ahih leh gunkuang mahah tuangin a ngen uh tawh ngasa a dimtakin a hong kai uh hi. Tua lai mun leh a tui gei pen pi zathum bang bek kigamla hi.\nTui gei a tun uh ciangin mei-am tungah ngasa leh anlum a ki-em a mu uh hi.\nJesuh in amaute kiangah, "Tu-a na ngasa matte uh pawlkhat hong paipih un," ci-in a gen ciangin\nSimon Peter zong gunkuang tungah va kahin ngasa a dimin a om ngen va kai a, ngasa a vekpi-in za leh sawmnga leh thum pha-in tam mahmah napi-in a ngen uh themkhat zong kikeklo hi.\nTua ciangin Jesuh in amaute kiangah, "Hong pai un; zing an ne ni," a ci hi. Amah pen Topa ahih lamtak thei uh ahih manin, "Nang kua na hi hiam?" ci-in a nungzuite khat beek in dong ngamlo uh hi.\nJesuh hong pai-in anlum la-in amaute tungah pia a, tua mah bangin ngasa zong a pia hi.\nHih pen sihna panin Jesuh a kithawhkik sak khitzawh nungzuite tungah a kilah a thum veina hita hi.\nAn a nekkhit uh ciangin Jesuh in Simon Peter kiangah, "Johan tapa Simon aw, hih adang khempeuhte hong it sangin kei na hong nak itzaw hiam?" ci-in a dot ciangin amah in, "Topa aw, ka hong itzaw hi. Nang ka hong itna na thei hi," ci-in a dawng hi.\nTua ciangin Jesuh in, "Ka tuunote na kem in," a ci hi. Tua ciangin Jesuh in a nihveina dong leuleu a, "Johan tapa Simon aw, kei na hong it hiam?" ci-in a dot ciangin, "Topa aw, nang ka hong it a, ka hong itna thu na thei hi," a cih ciangin, "Ka tuute na kem in," a ci leuleu hi.\nJesuh in a thumveina dong leuleu a, "Johan tapa Simon aw, kei na hong it hiam?" a cih ciangin, "Kei na hong it hiam?" ci-in thumvei tak a dotna hangin Peter zong a dah suak hi. Tua ahih manin, "Topa aw, nangmah in na khempeuh na thei a, nangmah ka hong itna thu zong na thei hi," ci-in a dawn ciangin Jesuh in, "Ka tuute na kem in.\nA mantakin ci lehang, na khangno lai-in na kawnggak gakin na utna peuhah na pai zialzial thei hi. Ahi zongin na khangham ciangin na khutte na zan ding a, midangte in na khutte hong henin na utlohnapi-ah hong paipih ding uh hi," a ci hi.\n(Hih bangin a thugenna pen Peter a sihna ding zia leh Pasian min a thansakna ding thu a gen nopna ahi hi.) Tua ciangin Jesuh in Peter kiangah, "Hong zui un," a ci hi.\nPeter a kihei ciangin, nitak an a nek lai-un Jesuh gei-ah tu-in, "Topa aw, nang kua in hong lehhek ding ahi hiam?" ci-in a dong, Jesuh it a nungzuipa ama nungah a om a mu hi.\nPeter in amah a muh ciangin Jesuh kiangah, "Topa aw, hih mipa bangci ding ahi hiam?" ci-in a dot leh\nJesuh in, "Ka hong paikik mateng amah a nungta dingin ka deih nak leh nang bang phamawh sa na hi hiam? Nangmah in ka nung hong zui peuh in," ci-in a dawng hi.\nTua ahih manin hih nungzuipa silo ding hi, ci-in a nungzuite lakah a kigen hi. Ahi zongin Jesuh in, "Amah silo ding hi," a ci hiloin, "Ka hong paikik mateng amah a nungta dingin ka deih nak leh nang bang phamawh sa na hi hiam?" a ci bek ahi hi.\nJesuh in tua a cih nungzuipa pen hih thute genin lai sungah a gelhpa hi a, ama thugente a mantaktak hi, ci-in ka thei uh hi.\nJesuh in a sep thute tampi tak omlai hi. A sep khempeuh a ban banin laibu sungah a kigelh hi leh a laibute pen leitungah ta zolo ding hi, ci-in ka um hi.


url: =Nuihna in damna hi ~ Tdkhen :: ZOMI DAILY\nNuihna in damna hi ~ Tdkhen\nposted on 21 April 2018 at 10:48 pm Lomkholna: News, Tdkhen\nAnatomy of an illness cih laibu gelh Norman Cousin pen kum 34 sung America gam tadensa minthang pawl ah Editor ahi hi. 1964 kumin ciluang natna vei-in a khutme-dawn nangawn tang sak thei lo hi.\nA pum tungah cibawk lianpipi piangin, amah a bawl siavuanpa nangawn in lametbei-in, a thuakzawh nading ciang bek(ci-ap za)longal zatding dang a thei nawn kei hi. Tua-te nangawn kihuatpih nei lai-in, Norman dinmun a niam tektek hi. Tua bang natna vei 500 lakah 1 bang bek dam thei hi, a kici bek hi.\nA sawtna ciangin amah zong lamet bei-ta a, a lupna tungah a si bangin a kiphah dildel hi. Tua laitakin amah a kem, a khoi-nu in cih nading thei tuanlo ahihmanin, cimphawngin ci-in, TV a honsak maimaileh ciamnuihna hun, (Candinal camera)hong suakin, a natnate phawk kha nawn lo-in a nui khu’tkhu’t hi. A sawt lo-in kilamdanna nei-in a kimu hi. A khoi, a kemnu mahmahin zong kilamdang sa ahihmanin, ciamnuih kigelhna bute lei’sakin a simsim hi.\nA dinmun a ki-etphat ciangin, nakpi-in nop tuam zaw kisa in, a sawt lo-in a cibawkte hong kiam a, a ci a sa hong hatin, a nasep nangawn a sem zom kik thei ta mawk hi. A zanlam mahmah a, misi banga om pen, tennis-te, golt-te, piano tum’-te, sakol tungtuan dongin, a hih thei ta hi.\nNatna sangin nuihna a thupi ngaihsut zawte, sihna nangawn in a kihta ahi hi.\nNehemiah 8:10 Topa’ sungah lungdamna in note’ thahatna ahi hi.\nLate 119:165 Nangma thu a deihte in lungnopna lianpi ngah uh a, amaute a tuksakzo ding bangmah om lo hi.\nPaunak 14:30 Lungnopna in pumpi cidamsak a, hazatna pen guh a muatsak natna ahi hi.\nFilippi 4:4 Topa sungah lungdam tawntung un, ka hong cihsa bangin tu-in zong lungdam un, ka hong ci kik hi.\nFilippi 4:6 Thu khat peuhpeuhah lunghimawh lua kei unla, na kisap bangbang uh, lungdamna tawh Pasian kiangah na ngen un.\nFilippi 4:7 Mihingte in a theihtel zawh loh Pasian hong piak lungsim nopna in, Khrih Jesuh tawh na kipawlna uh hangin note hong lungnuamsak ding hi.\nRom Laikhak 8:28 Ama deihna bang a sem dingin Pasian in a hong sap, amah a it eite adingin na khempeuh a hoihlamin piangsak hi, ci-in i thei hi. Tdkhen\nPrevious: Zomi MP te leh mipi kimuh khopna Field Trip\nNext: Taxi azui Passenger khat apainading atunciang ki phongzo vetlo


url: =T Sawm Lian – FGA Tulsa\nHome › Posts Tagged "T Sawm Lian"\n18. BANGCI BANGIN\nApril 28, 2019 Zokam FGAIM\nTUPNA MUN NEI DING? Kimawlna tawh i teh kakkak hangin i gen pen mihing nuntak ahi hi. Damsung nuntakna pen kimawlna tualpi sungah a zang bang i hi hi. Tupna mun neih pen damsung i nuntakzia-ah khahsuah ngeiloh ding hi a, nisimin a thak bawl denin, i lawhcinden ding ahi\n17. TUPNA MUN NEIH A MANPHATNA\nApril 21, 2019 Zokam FGAIM\nTupna mun nei lo a nasep pen cimtaak baih a, a manphatna om lo thei hi. Nasep ding khat peuhpeuhah a tawpna om khin a, lawhcin i sawmna leh i sepdan kilamdang hi lel hi. Tupna mun nei kei le’ng, i kipatna mun i thei kei ding a, i tunna\n16. TUPNA MUN\nApril 14, 2019 Burmese, Uncategorized, Zokam FGAIM\nKHEN – IV : TUPNA MUN 16. TUPNA MUN Mi lawhcingte in muhkholhna hoih ciang bek nei-in, kithawikhol bek lo uh a, gen bek tawh lungkim loin, tupna mun (goal) kician nei-in tun sawm hi. Mechanic siam mahmah khat om a, a kipei thei khat bawlkhia ahih manin kithupingaihsut mahmah


url: =Khangkhat Adalkhen-a Etna ~ Pu Zokhai :: ZOMI DAILY\nposted on 26 February 2016 at 7:00 am Lomkholna: Article, Zokhai\nWritten on 12 December 2012\nKhangkhat Adalkhen-a Etna:\nZomite minam moii mahmah ahih-tawh kizuui-in ei’ dinmun-tawh akituaklo akhengvaal uplehsaanna pulaakna lam-ah naakpi-in I-kidembawl hunsung ahihi. Ataangpi laaigelh/thugen khempeuh-in, “Bangci lehang hoihding? Bang I-cih tammaw?” ci-a laaizom ahihkeileh lawmbawlna-tawh sepkhopna laukha (spirit of collaboration) paizia-tawh kamkum nadingte’ mun-ah, “Hibangding aive, tuaci inciai, na-tuacih lohman aive, na-tuacihding aive,..” cih lungpuakdiklosunna (misrepresentation) kammalte-pen tongkumpihpa (counsellor) bang-in, thulakmi (adviser) bang-in ahihkeileh thuneimi-in athuneihna nuai-a mi-khat thu apiak bang-in lungphodiklosunna kinaakzat mahmah-hi.\nBanghanghiam cihleh mite-in, “hihmi pil si-e, thukhual si-e, khauhpai si-e,…” hong cihding ciangbek thumuhna ataangpi-in neilaai ahihman ahihi. Hih thumuhna dinmun ciang-pen Aniampen Tanzil (Primary Level) ci-in minphuak pakni!\nPsychological context-ah hih Aniampen Tanzil-pen naupang khangmoii tuailaai hun-in hih tanzil (haat si-e, pil si-e, haangsan, thukhual, meelhoih, khauhpai, cbt) aki lunggulh mahmah laaitak ahihi. Khangmoii adiak-in leengciil, leenglaai, leh khangno ataangpi-in nulehpate leh adonmite (parents and carers) leh veengte, kiimlehpaam, saangsiate leh zatuisiampite, lawmlehgual leh behlehphung cihte’ tungpan-in hihbang pahtawina kammalte lunggulh kimciat uhhi.\nTaksalam khangcinna (physical maturity) dungzuui-in atung-a Aniampen Tanzil abeisiangloh hang-in taksalam akhangcing mi-in atung-a lunggulhna paakpalhnote ataangpi nusia/paisan thei-a, thupi leh thutak lam-ah kihei dinghi, tua thamlo-in, atung-a paakte lawhding’ sang-in thumaanthutak leh sepsuahtheih uplehsaannate khingkhaai-a sepsinna lam-ah hong kalsuan ciang-in hih dinmun-pen Laaihawl Tanzil (Medium Level) ci-in phuakni!\nHih Laaihawl Tanzil pomzia-pen mimalkim kibangkim lo-hi. Mi-khat akhankhiatna kiimlehpaam leh suahkhua nuntaakna-tawh kisai mahmah-a, khangno kum 25 hun-a akhangcinvaai mahmah mizong a-om mahbang-in kum 40 kiimbang phata-a akhangmoiivaai mahmah-zong om-hi. Ahizong-in ataangpi-in atung-a paakpalhnote lunggulhna-pen kum 30 nungsang damdam-in kikeem thei-a, tua ciang-in khangcing (mature) pianzil-lam manawh cihna ahihi.\nMihing ataangpi kum 30 aphaak nungsang khangcinna huangsung aluut hita-hi. Tua ahihman-in ataangpi mite kum 30 aphaak kiim-a alungpuakzia, aciimzia, athukhualzia khempeuh-pen kum 30 leh kum 45 kikaal khantohna leh kilamdanna tampi omlo-in akibang toto ahihi, ahizong-in kum 30 laai-a lungpuakzia ahoih-a asaankip thute sepsuahzia leh zepzia siam toto-in sepsinna-tawh thuah to-thei uhhi. Tua ahihman-in kum 30 kiim hita-a, thukhualna leh ciimna aneilo mi-pen kum 90 apha zong-in thukhualzaw leh ciimzaw tuanlo uhhi.\nHih Laaihawl Tanzil huangsung atung mi khat-in Laaihawl Tanzil atun nading-in khangno hun (kum 26-29) sungteng kiginkholhna, thukhual kisinna, masuan lamzing hoih-a aseh khatpeuh’ ading lampi sialkholhna cihbang-in nei thei-hi. Hihbang mi-pen Laaihawl Tanzil-ah adeihhuaipen akhuasuak leh amualsuak zoding mi-namte ahihi. Hihbang mite-in Aniampen Tanzil hun kheng/kaantan baih mahmah uh-a, khangcing baih-in piicinsuah baih mahmah uhhi. Mihing ataangpi-in Laaihawl Tanzil huangsung atun ciang-in amau’ khang’ ading ngiimna leh tupna thuguipite sepsin nading lampi zonna leh sepsinna-in neito uhhi. Hih hunbii-pen ataangpi kum 30 leh 45 kaalsung hi-a, alimci, anamtui lawhcinna luailenpaalte alawhhun ahihi. Kum 45 aphaak ma-a anamtui leh alimci lawhcinna, pahtawina leh mi’ lak-ah ahoihlam-a kidawk zawhna cihte anei vetlo mi khat-in kum 45 akhen nung-ah masuanlianpi kipan tawm-a anamtui minthanna ngah cihbang omkhaat/haksa mahmah-hi. Kum 45 nungsang-a lawhcinna lianpi anei mite-zong Laaihawl Tanzil hunsung asepsinna leh sepsuahna’ gah vive ahihi.\nKum 45 nungsang-pen mihing ngeina sung-ah apiicing lungpuakzia leh thukhingkhaai nuntaakna huangsung hita-a Anunung Tanzil (Last Level) I-ci dinghi. Hih huangsung atungto mi khat-in ataangpi-in atung-a paakpalhnote leh luailenpaalte alunggulhna-uh abei zahphial-in kikeemsiam uh-a, akip khensatna leh akhauh dinkipna lam-ah kalsuan ta-hi. Hih hun sung-ah angsung meetna leh minthanna maimai azong mite-in asih mateng amahle-amah akibawlphat theihloh mahbang-in asia/hiamgamh lampi zuihding khensatna kiptawh akalsuan mite inzong dokkiik nawnlo uhhi. Tua mahbang-in thumaanthutak-ah maaitang zahtaak neilo-a, thumaan-a adingkip mite inzong asih mateng tua dinmun-tawh kalsuanding akip khensatna leh sepsinna nei uhhi.\nMihing’ khangkhat hihbang-in adaldal-in khenbawlna tungtawn-in Zomi minamsung kitukalhna leh pawl tuamtuam-a kitapzaanna, lungsim leh thuneem gaalpi (nonviolent war) sung-ah kibual-a minam lapsaang nading munlehmualte-ah dualdaapna, kitumpelhna cihte hong pianna aziak kithei thei-hi. Zomi upa ataangpi-in atung-a Aniampen Tanzil (Primary Lavel) lungpuakzia paisan/kheng thei-naai mahmahlo, meeltheih naaihuai-tawh kipumphat, kipumpan pongmawk, thupaizia adik amaan tung-ah dinkipding sang-in mi sawmkhat, sawmnih hong sihpihngam omlel cih-tawh minthanna leh madawkna cihte akhial mahmah lampi-tawh kidembawl cihte’ ziak-in minam kitukalhna apiangden ahihi.\nHih Aniampen Tanzil kiimteng-ah makaai upate hong kiveivei ciang-in kipawlna khat kiphut, bangmeel-hi, cihlah neician khollo, leitung buppi-a Zomite-mah huamgai giapgiap, ngiimna leh sepsintheih lampite phuangkhia khollo, vaan baanbaan-a thusuah bawl, ngiimna anei kipawlna omsunte inzong angiimna-bang hoihsim zawzeen, alehlam-a sepsinna (practice) neilel, bangngeilo-a thupiak (command)-tawh akisuun (gaalkaap ulianpipa-in nautaangte thu apiak daan-a) kampau/laaigelh vive zangh, hih kammal-in bangciang huamthei, bangciang sukha-thei cihte ngaihsun selo, thunei-nuam kituhteh, apiangmasa apiangmasa Leitungbup Zomi leitungbup Zomi biakba pawlpi biakna pawlpi….. hihte-pen Aniampan Tanzil pan-a mual suakkhia zo-naailo mite’ zialehtong ahihi. Naakpi-in zumhuai-in, naakpi-in laainat-haui mahmah-hi.\nHih Aniampen Tanzil lungpuakzia ziak-in bangmah hilopi-a pulpit kituhna, bangmahlopi-a tutphahsaang lunggulhna, sepkhiatding sang-in minngah nading lunggulh masakna, maaitang singhawng belh-a minam’ ading phuut nading mun-ah phuutding’ sang-in aphusa mi khat’ ngahding-a akilawm minphatna leh pahtawinate ngahziau nopna, mi’ vawhsa taang/buh ahahbeek hah nuamlo, anlaakding lawp bilbel, mi’ suansa haai agah ne-in akung phuuk zahdong lungsim kisongsawlawina (mental distortion/depravation) cihte mulkimhuai leh laainat-huai tak-in minam sung-ah khang-hi.\nTua lungpuakzia-in bangteng lawhhiam cihleh, gentehna-in; CNF-te I’ gam-ah deihlo, nial/nolhding… cini. Pawlkhat-in amau’ patkhiat hilo ahihteh amau’ min kidawk loding cihcianglel-tawh panpihlo cih tepawl, Kawlte’ lungsimsia mahmah ahi, “lawmte kitom saksak lelni, denteh alempen-ah pang ziau-ni,” cih tepawl, ama’ mapanna ahilo kipawlna khempeuh panpih sawmlo, Zomi-mah ci beubau veve, amau’ kiang-a kikhawmlo peuhmah dawibia bangphial-a en/ngaihsun, minampih amadawk ding-a kithawi omleh patau liang-a siatgen cih-a kipan hihbang akisongsawlawi lungsimte-pen taksalam khangcing (mature physically) napi-in lungsimlam khangcinglo (immature mentally) mite’ ziak ahihi.\nAtualniam lungsim-in angsung leh aituam kipennna ngiim-hi. Gentehna-in, mi khat-in mi honkhat asukha kampau/laaigelh zihziah-in atawpna nuai-ah, “ngaihdam” peuh cibilbel. Mi khat na’saatgawp khitteh, “hong maaisak-ou,” cihpen kici thei-mah taleh aguu agau thaam lingleng ahihlam akitheihlohman ahihi. I-sep ngamleh I-thuakngam kuul-a, hihte-pen Aniampen Tanzil sung nangawn-ah zatding-a akilawm nawnlo, Aniampan Tanzil nuai-a leengciil kum 12-17 kaalsung-a I-om laai-a uutteng phin-a, uutteng I-sepngam hunsung ding-a akilawm ahihi.\nMinam tawisaang nading leh minam cidam hiilhial nading thuguipi tampite’ lak-ah hih thu-pen athupi-pawl hiding-in ka’um-hi. Biaknalam (religious) kalsuanzia, uplehsaanzia, tawnzia dianzia cihte-zong “nawine naungeek hihna pan-in khangcing hihna lam-ah khantohna a-omding Pasian’ deih” ahih mahbang-in tualsung vaaihawmna, tualleenphung-tawh kalsuanna, gamlehnam-tawh kalsuanna, kiukna lam sang thumuhna, minam hualpi kalsuanna, siamsinna leh sumsinna, hinsinna leh silsinna, silkansiamzil leh sahkhuasiamzil-a kipan mihing khat ahin sung-a akisam kiimlehpaam leh vaai khempeuh-ah muhna leh saanna, letkipna leh sepsinna lam-ah khangcinna-lam manawh lohpeuhmah-in minam genloh innkuan, nupa nangawn etlawm ngeilo-in khangto ngeilo dinghi cihthu ka’ muhlehsaanna ahihi.\nZomi Pasian’ Thupha!\nPrevious: Minam lian kician tak suahna ding thupi nam (10)\nNext: Kum 2016 Zomi Nam Ni etkikna ~ T. Sawm Lian\nTedim Baptist Convention galet pak leng\nTeci panna: Facebook a zang Pasian ~ Dong Mung\nMartin Luther King, Jr ~ GZA pan thu zaksakna\nMyanmar, Zogam le Zomi te’ zawnna ~ Pau Sian Lian


url: =Malaysia guta damiah vaitawh akiman mi 3 te lakah palik nih kihel :: ZOMI DAILY\nposted on 28 November 2017 at 11:03 am Lomkholna: Malaysia, News, Sawltak, World\nMalaysia, Kampung Jaya Gading sung aom innkhat ah abeisa Saturday ni in guta damiah lutin, tuavai tawh mi 3 kiman cih Bernama pan kiza hi. Tua guta damiah tepen thautawisa “armed robbery” in damiah ataih, alut uh hi a, ami hoihtak aki kankhiat ciangin damiah akiman mi 3 te lakah palik 2 kihel cimawk hi.\nHihvai tawh kisai in palik uliankhat ahi Pahang police chief Datuk Seri Rosli Ab Rahman in agenna ah tua damiah vaitawh akiman palik 2 te lakah khatpa pen Kuantan District Police Headquarters ah asem hi a, adang khatpapen Communications Division of State Police Contingent Headquarters ah asem cihi.\nAtung a photo pen Pahang police chief Datuk Seri Rosli Ab Rahman in Press Conference abawlna ah damiah te vanzat te alahkhiat laitak ahihi.\nKampung Jaya Gading sung aom innsung ah damiah lut cih aki zaksak ciangin thunei te’n Bandar Indera Mahkota ah muanmawh amasapen mankhiapah uhhi. Tua akiman masapa pen Perodua Axia mawtaw khattawh hi a, tua mawtaw pen damiah ataihlaitak in azat uh cihi.\nTuakhit ciangin damiah ataihte lakah akihel palik 2 te kimatthuah leuleu hi. Tua Police nihte pen Jalan Kem Galing, Taman Setali ah amasapen akimatzawh naikhat khitciang in aki mankhiapah hi ci’n Press Conference ah zanni in Police Chief in genkhia hi.\nPolice Chief in tua damiah te akimatna panin thau .38 Revolver khatleh thautang Bullet 4, thautanghawng khatleh khutkolbulh Handcuffs khat, Cigarettes Carton 9, Black Jacket khat, Denim Pants khat, Perodua Axia mawtaw khat cihteng kimankhia cihi.\nMore: Golhguk nekna tawh tukhasung bekbek in Police Officer mi 21 kimankhin\nHih damiah vaitawh akiman 3 tepen kum 25 gualpawl vive hi uh a, guihtheih khamtheih azanghiam ci’n Drug Test akibawl ciangin Methamphetamine zatui azatlam uh kimukhia sawnsawn hi. Hih damiah teng avek un kiman a, December 02 ni ciangin thusitna kinei kikding cih kiza hi. Malaysia Police te sungahzong hibangdan miginalo leh golhgukne cihte kiza zelzelmawk hi. Sawltak #zomidaily\nPrevious: Khuapi sungah nasemin aom nulepa te muhnop manin Bus nuai ah guktuansim\nNext: Ginthang leh Gintual lawmta holimna\nFrance gamah Indian Filmstar numei khat kisuam sawm ~ Thang Khan Lian


url: =ZYA pan Lungnoplohna Pulakna :: ZOMI DAILY\nZYA pan Lungnoplohna Pulakna\nposted on 22 January 2018 at 2:31 pm Lomkholna: Biakna, News, Zomi\nZYA Motto ahi “Kipumkhatna in gualzawhna hi” (Psalms 133), cih tawh kizui in, Zomite kipumkhatna hong khan semsem nading lam tuamtuam pan ki hanciam hi. A beisa kum in Zomi Kamphen kullo Tuiphum Pawlpi Khenpi 3 le 4 a kikhen thang teng lawngkhat in ding in hileng Zomi mailam ading tampitak kipumkhatna hong khang zaw ding cih ZYA pan lunggulh luatna tawh “Zomi Baptist Leaders Summit 2017” (ZBLS) ci in Kum zalom 21 sung Zomi Tuiphumte Kalsuanzia ding “Guiding the way into 21st century” cih thulu tawh Zomi Tuiphum sung ah Makaipi mi 50 kisam in kipawlkhop huai zia thukikupna Mingyi Hotel, Kalaymyo ah nasiatak in ki nei hi.\nHih Thukikupna ah kipawlkhop ding hoih a salo omlo ban ah kipawlkhop ding hoih lua ahih manin thu hong van to ding in Working Committee/ Formation Committee mi 7 zong kigel khia zo pah hi. Hih mi 7 lakah zong ZYA General Secretary pen 1 in kihel hi. Tua kawmkal ah a 2 Veina Zomi Institute for Contemporary Christianity (ZICC) cih in hong zomto in hih teng mah kikum in hoih kisalua mahmah le kilunggulh hi cih tawh mipi kilawp mahmah in ZBLS a kiseh mi 7 ban ah 2 kibeh lapin mi 9 teng in hong makaih to ding mipi lawpmahmah sa in innlam kizuan tek hi.\nBaptist vai ahih teh cih in tamzaw thukim na mahtawh ZYA General Secretary zong in ki awn in Baptist makai muanhuai mahmah mi 9 aki seh ahi hi. Advisor ding in zong mi 4 pen vekpi thukimna mahtawh kikipsak hi.\nZomi Tuiphum Pawlpi kikhenthangte kipumkhat ding deih luatna tawh ZYA in sep loh dingpi semin a kivaihawm ahi hi.\nHih Formation Committee mi 9 le Advisor mi 4 te hong kimu in mipi tung ah lungkimpihna lek theih nading in Association le Convention kumcin Delegate Agenda hong guan nading un muanna lianpi tawh vaipuak kipia hi.\nZBLS ah Thugen ding a ZYA in a kicial Evan Langh Do Khup in “Tangthu in nang hong bangcih ciapteh ding hiam, Zomi Tuiphumte agawmtuah pa maw akhenkham pa cih na tangthu ding tu ni-in kam kumkhawm ding hihang” ci in nasiatak in makaite thapiakna le tona hong nei hi. ZBLS le ZICC panin vekpi lungkim a kikipsak Formation Committee in tuni ciang bangmah thasan na, vaihawmna nong neih theihlo uh pen makaipi khat le nih hang ahih na zong ka na za uh a, ZBLS a pian nading a thasan, a vaihawm ZYA le sumlepai a bei lawhte tung kalung uh nuamhetlo hi.\nTua ahih manin Formation Committee lampan haksatna, lemlohna a omte Zomi Buppi (adiakin Zomi Tuiphumte) theih ding in nong pulakna ding uh le a taksuah zawh lohna ahang banghiam cih akipan nong pulak nading un ZYA mintawh kong thum uh hi. Mipi in lawp mahmah le lunggulh mahmah thu pen Makaipi khatlenih thu tawh nong bei mang sak ziau uh pen Tangthu in nana ciamteh veve ding hi.\nTua ahih manin ZYA pan lunggulh luatna le kipumkhat ding deihsak luatna tawh kivai hawm kum zalom 21 Zomi Tuiphum Pawlpite kalsuan ziading tawh kisai lawhcinna a omloh na le ZYA in kisapna tampi Mah omlai ahih na thu Lungnoplohna Zomibup theih ding in kong pulak khia uh hi.\nPrevious: Kachin khuasung mite athatlum Myanmar galkap te kum 10 thongkiading thukipia\nNext: Afghanistan, Kabul khuasung aom Hotel ah thautawi migilo te lut, mi 30 val si\nPumKhanKham Ngaihte says\n23 January 2018 at 9:35 am\nZYA ih cih pen Zomi bup ai awh ahih teh biak na pawl pi min khawng tawh ki paai kaan se kei leh ki pum khat na a om thei zaw diam?\nMalaysia leh GST vai\nPaal Laini’ Len Laini ~ Hau Thang


url: =Tulaai leitung Thuthang Tuamtuam Updates August 18, 2014 :: ZOMI DAILY\nTulaai leitung Thuthang Tuamtuam Updates August 18, 2014\nposted on 19 August 2014 at 3:53 pm Lomkholna: Khawmpau, Myanmar, News, World, Zomi\n· USA gam Missouri state Ferguson khuapi sung August 8 ni Talvom no vangu khat palikten anakaap lupna pan Mivom atamzaw ateenna Fergusan khua leh St Louis te ah mipi lungphona nasia tektek ahihman in gamsung cing gaalkaap National Guards te mipi cingcip himah leh mipi khawltuanlo in August 18, 2014 ni in nasiatak in buaibeh laai uhhi. Mipi in lungkimlohna bek alak hilo in nasemlo liang in kitom in saiteng banluh mawk uhhi. Hihthu thulian asuahkhaakding launa tawh White House pan August 20 niciang Ferguson khuapi ah Attorney General Eric Holder thukanding in vazin ding in President Obama in sawl hi.\n· US gamsung ah zato 206 anei ahi Community cidamna pawlpi te I thusimkepna computer huihlak guta ten August 18, 2014 ni in nabuluh sak uha, cina te min, suahni , teenna leh social security number vekpi kigawm 4.5 million kigukhia ci in taangkokhia uhhi. Zomi te zong kihel kha ngel ding ihihman thungetna ah ap tek ni.\n· Hollywood Limtaang kineih siam minthang mahmah Jackie Chan I tapa Jaycee Chan kum 31 leh Taiwan gam limtang kineihsiam minthang mahmah Kai Ko kum 23 te August 15 nizan in Beijing khuapi sung Mr Chan I inn ah Kanza kham in aomlaai tak un kiman hi ci in Beijing palik te in August 18, 2014 ni in taangkokhia uhhi.\n· Saudi gamte kumpipa neihsa mawtaw khat French gam Paris khuapi pan Le Bourget vanleeng tual manawh a apai laaitak thautawi mi 8 in lamkaal ah August 17 nizan in naman uha, $330,000 sumtang laaksak in amawtaw haltum sak uhhi ci in Paris palikten August 18, 2014 ni in genkhia uhhi. Atung atuang mite ahihleh khah kik uh cihi.\n· Israel leh Palestine te in ni 5 sung kilemding in athukimna uh August 18, 2014 zankim 12:00pm in beilian a, langnih kihona tawh kizui in tunipan nai 24 sung khanto laaiding in thukimna nei uhhi. Ahizong in Israel Prime Minister Benjamin Netanyahu in Hamas te ongkhut khiat kik ngeingei uhleh mi 2,016 khakhat sung in akigawh saang anazaw in kigawikikding ci in August 18, 2014 ni in genkhia hi. Tuaciang kidona sung ah Palestine 2,016 si Israel mi 66 si uhhi.\n· Topan ithu ngetna te ongdawn gin Iraq gam khunglam a Islamic migilo ten Christian mite abawlsiat ban uha Khua tampi tak do in a ukcipna pan khuapi lianpeen ahi Mosul Dam khuapi migilo te khutsung pan Iraq gaalkaap te leh Kurdish gaalkaap te kipawl in lakikzo hi ci in President Obama August 18, 2014 ni in genkhia hi. US ten atung pan beltung nasiatak khiatziahziah uha, Kurd leh Iraq gaalkaap te anuai ah misi nahal pheiziahziah uh ci hi. Atuam in Pope Francis in zong biakna vaai a minamtawm tetung ah hibang a IS te gamtatna hoihlo hi cih UN zong athukimding leh avaangkhuamding kilawm ci in August 18, 2014 ni in genkhia hi.\n· Kawlgam sung a khamtheih guihthei maiming sak a aciinna leitang te mahmah zong kiciantak a kankhiat ding in UNODC kici UN khutnuai a khamthei guihtheih saipawl leh Kawlgam kumpi te kum 4 sung naseemkhawm ding in August 18, 2014 ni in Nypidaw ah thukimna suaikaai khawm uhhi. Tonzang khuakiim a bengciingte min, akhua, amun, aman leh Tamu kuam a teng kiciangtak a akanthei I om leh UN ah suakta tak in kipuak giahgiah theita a bankhih ziahziah ding hita hi.\n· Mualtung thautawi ta haitawi ahi NCCT, Kawlkumpi tanu ahi UWPC leh Party 34 te August 18, 2014 ni in Yangon khuapi sung aom kilemna innpi ah kimuhkhopna khat nei uha, Zomi party panzong vakihel uhhi. Athu paizia bel man naailo tuulsui acihdan hiphot kibuai nenua ci in meeting kahkhat pa in genkhia hi. August 16 ni in Mualtung mi party kipawlna UNA Zomi party akihel leh 8888 te kimuhna tuamkhat neikhin uha, Kawlgambup kilemna thautawi teng amankhit ciang gamvaai kikupzia ding thupaaipi 8888 leh UNA ahampi khat gelhkhiading in thukimna nei uhhi. UNFC –NCCT tebel kawlkumpi tawh kilemna ngahmah leh bangseemding cih abuai mahmah uh na higige hi.\nLungdam lai ongsimsak kheempeuh tung ah\nPrevious: Helping Burmese Refugees Start New Lives in New Zealand\nNext: Thuthak Tomkimcing 19 Aug 2014


url: =Khuado Pawi hongpian khiatzia tom lakna ~ Hau Thang :: ZOMI DAILY\nposted on 9 September 2014 at 1:09 am Lomkholna: Article, Hauthang, Khuado\nMongolia pan Khampat: Ei Zomite pen , Mongolia minam hi-in Kawlgam ih lutma in, Sengam laizangah Yangty leh Khaungho gun kikal Mongolia minam te tawh kiteengkhawm ahihi. Segam pan in ih pu ih pate in, Tibet nazuan uh a, Tibet ah zong sawtpi mah nateeng man uh hi.\nTibet pan lal khia leuleu in , Kawlgam ah ki lut hi. A.D 80 Kumpawl in Kawlgam ah Zomi te kiom khin zo hi cih, Kuama nialtheihloh ding in Shan mite khansimna sungah kiteltak in kiciamteh hi. Pong kumpi gam pen leitungah athupimahmah gamkhat hi a,tua gamsung ah kumpi asemmasa penpen Khullice ahihi. A.D 80 kumpawlm in kumpi za ngah hi. Pong kumpi uk sungah Gamkee neuneu State sawm in kikhen a, gamkhen District 99 in kikhen sawn hi. Khampat khua ah Zomi kikhuasa in Zogun akipan nitumna lam khempeuh huamkhin hi. Khampat pen Zozumpi leh Akhuapi uh hong suak ahihi.\nKhuado pancil Pu Tuah Ciang;\nHun hongpaito zelin Zomiten zongkhua hongphawk semsem uh ahihman in, Minamkhat in zia leh tong ngeina kip neilo a om den mawk pen hoih lo dinghi ci in, AD 1400 kum in Pu Tuah Ciang in ihzia ihtong ding leh ih ngeina dingte hoihtak na gual hi. Tua bang in Zongeina anagualhna sungah hih Khuado pawi zong nahel ahih man in hih mun pan Khuado pawi hong pia khia ahihi.Tua kumpan a kipan in ipu ipa te in tuuk an lakkhit leh khal an lakkhit ta ciang in khuado pawi kumkhen pawi pen kumsim in nazang to ngelhngelh uh hi.\nMothu hang in Khampat kisim, Khuado kizom theilo;\nVive, Mog Sung Anial Chronicle sung en leng Sam Long Pha in A.D 1474 kumin Meitei hausa Ning Tbouu Kamba tanu , azi ding in na pi hi. Lampi ah Sou Run Khum in agalkap te tawh napang sim in mopi te nathat hi. Pong Kumpipa thusapipa Chawlanghied suakta zenzen in Mong Mau Rang tungah alianpen kumpipa kiangah vagen hi. Hih thute hang in Pong kumpi leh Khampat kumpi hongkido uh a, Khampat khua kisim gawmpin galten buluh mang uh hi.\nZomite inn leh lo tawh nuamsa ding in akipat laitakun gamsungah hibang in galbuaina hong piantak teh ainn leh lo uh nusia in Galtai uh a, khulna bel uh hi. Hih khul zong aphuisam na pan un kimu thei hi. Ih pu ih pa ten phuiasam uh teh deihna om leh khiatna nei tak in aten masak na uh mun leh gamte abanban in nalo to ngelhngelh uh hi.\nKimpi zin ni, Khapi kiatni khawhkhen ah’ Kawlzang ah Micin Sacin Kikhawl nung, tungpi suan ni, Ka pi neem nik’pi niksan honghoi ta leh na niksan napaikik leh, Vannu khulpi hongkhup leh taleh , Khulvang ah hong suak ta leh Dawi in Kau in hong piangta leh Gan Tualngo kuan ta leh natuah mawh ciang hih nu hih pa guh tep teh nagan tualngo zong in hih nu hih pan guh tep ken; nagan tualngo zong ngahta teh nakhua zuan in natui zuan in ataang alaam ding hong ngak lah hi. ci-in ih pu ihpa te in phuisam hi.\nGamsungah galdaih siangtak ciang in khul pan paikhia in Mualtung lam nazuan uh a, mualtung gam ah Ciimnuai leh Geltui khuate nasat uh hi. Ciim nuai leh Geeltui hong thupisemsem uh a, Thang Ho leh Lian Do te unau tangah hong khangto in Hausa sem uh hi. Api thuvaikhakna mah bang in Pupa ngeina Zo ngeina te hongpuah to kik uh ahih man in tuni ciang dong pupa ngeina , Zongeina leh KhuaDo pawi mahmah zong mangthanglo in akhang khang in kizom to suak ahihi. Khua do Pawi Kum khen pawi kumsawt guabang hing den ta hen!.\nAgelh; Thang Khekh, Guite\n* Hih Khua Do kipat khiatzia thu Rev. Dr. Cin Sian Pau B.A.B.S ,M.Div, D.Min (Manila) laibu bawl (Zomi te thu leh A Ngeina uh) cih laibu page 80 na sung pan hi.*\nAsim nuam ding thulu kong guan tawm sak bek hi.\nBeh lap natom no:\nNidang in Khua khat ah Zomi teng in Khuado ni anikibang hi; Tuhun teh Leitung mun khempeuh ah Zomi kizel ta ahih man in Khua do ni kibang leh et lawm penpen;\nNidang in Khuado pen anlak khit in kizang hi a, Kha liik kuanhi in Sawm ah an kisu ziahziah a, tangval ten khatang nuai ah daak tum/lem ziah ziah uhhi. Ahun Kha tanlai hun sung …\nTuhun teh gamsung gampua, khuapi khuata KHUADO ni kibangthei nai mahmah lo. Anikibang leh Kumpi zumkhak (Holiday) in nget theih ding lam et huai’ Zong hoih.\nLaphuak/sa siam te’n Khuado hun teh mipi sak theih ding Minam khuado lapi phuah huai neih huai mahmah ta. Hun tawh kizui Music tawh kisa te hi ding.. Khuado hun sim Donalingling bekbek sa ding ih hiam?\nNidang khuado kipat ni in Dawi hawl khia uh hi. Dawi aw, Kau aw Pai khia in’ Nazun na ek zong nam sia, Nazi in hongngaklah, Na ta in hong ngak lah, ki ci’n Kau hawl uh hi.\nTu hun teh kau kihawl nai lo ei tengkihawl masa.. zukham in kihawl…. Na luak namsia, Nakam nasia, Hong kih mai ing, hongneh kei in, kikhopna buai sak teh’ pusuak pusuak, paikhia paikhia. Hau Thang – ZomiDaily\nPrevious: Khuado Pawi ~ J. Thang Lian Pau\nNext: Dr. Mercy Man Khan Niang hong nusiat dahpihna


url: =MAKAI LEH PUMPI KIKHALNA. ~ Dr. Lian Muan Kim - Laibu Saal\nHome > Thuluui/Articles > MAKAI LEH PUMPI KIKHALNA. ~ Dr. Lian Muan Kim\nMAKAI LEH PUMPI KIKHALNA. ~ Dr. Lian Muan Kim\nMAKAI LEH PUMPI KIKHALNA.\nGelh ~ Dr. Lian Muan Kim\nPumpi kikhalna (self-discipline) icih in Greek kam pan hong pai hi-a “kiptak a lencip” cihna hi. Piangthak khami khat ihih nak leh pumpi kikhalna ineih loh phamawh hi. Banghang hiam cihleh pumpi kikhalna in Khasiangtho gah nam 9 te lak ah anam 9na hipah a (Gal. 5:22,23), piangthak ihih nak leh ih nuntakna pan ih gah khiat ding ahi hi.\nAmah leh amah aki uk zolo mi in mi suakta hilo hi. Jesu in hih thu thei ahih manin Phariseete’ kiangah makai dingin na cingtaak kei uh hi naci hi. Amau leh amau kikhal zolo pi-a makai sem nuam mawkmawk uh ahih manin “mittaw makaite” naci lai hi. Mittaw makai a suah loh nadingin Paul in Kawlentu pawlpi kiangah “Ka pumpi uk in ka kikhal hi. Tua hi kei leh kei mahmah zong midangte tung thu kagen hang ka cingtaak kei ding hi” naci hi.\nMakaipa makaih masak ding mi-in “Amah” ahi hi. Ih hai lai in leitung ih uk nuam a, ih pil ciangin ei-le-ei ih ki-uk nuam hi. Khat vei mikhat in D.L.Moody kiangah, “Moody aw, kua in na nasepna hong nawngkaai sak pen hiam? Ci-in a vadot leh “D.L.Moody sanga hong nawngkaai sak zaw om kei,” ci-in dawng pah lek hi.\nAlexander the Great in a khan sungin gal lel ngeilo hi. Sakol tungtuan siam in galsiam thahat mahmah ahih manin ama hunlai-a gam kitheitham khempeuh zo gawp hi. Ni 11 sungin tai 400 bang galsim kawmsa in tungzo hi. India atun ciangin “galsim nading om nawnlo maw” ci-in kap zawzen hi. Persia gam khawng hong lakzawh khit teh tua gamsunga hauh -na khempeuh ngah ahih manin nuamsa mahmah a, a ut bangin hong omta hi. A galkap mangte tawh zudawn peuh kidem in nuamsa mahmah hi. Khatvei a zudawn kidemna na ah alawm it pen khat in zu thawl 18 adawn khit phet in si pah lian hi. Tua zawh asawtlo in aman zong zu thawl 9 bang adawn leh cisanat ngah in si hi. Asih in kum 33 pha pan hi. Gal lel ngeilo in leitung lumlet hi. Leitung a-uk pa amah leh amah ki-uk zolo hi. Kikhalzo nawnlo ahih manin sih lawh hi.\nTua ahih manin makai khat ih hih nak leh pumpi kikhalna pen ih hanciam ding thupi mahmah hi. Hun maan ngeilo makai khat in hun maan un aci thei diam? Zatep, tuibuk, zu leh kunza zang napi midangte zatloh diing a gen thei diam? Ama pumpi kikhal zolo makai-in midangte khalzo, ukzo ngeilo ding hi. Gamtatna in kampau sangin ngaihzaw a muibun zaw hi.\nMakai hoih suah theih nading pilna siamna nei napi na kikhal nai kei leh tu’n kikhal kipan in. Tua bek thamlo in piangthak khat nahih nak leh Pasian in nahoih sep nading leh kikhal nading utna hong pia khin hi. “Ama deihna hoih tawh kituak a na gamtat theih nading leh na lunggulh theih nading in Pasian in nasung ah na hong sem hi” (Phil. 2:13).\nZingciang a kipan ka pumpi kikhal ta ning. Kazat na tuamtuamte kideek ta ning. Nasep hanciam ta ning. Ka vaipuak khat peuh zo ta ning ci-in nahih ding khat peuhpeuh sot toto ken. Zingciang pen nang ading hilo kha thei ding hi. Tua laitak mah, ahih kei leh na neulai mah in kikhal inla tua na kikhal nate pen na zongsatna hisak pah in. Talent nei aa akikhal lote sangin hanciam a akikhalte mithupi suak zaw hi.\nSiamna khat peuhpeuh uuk ding leh sinding haksalo a, ih siam nading a pumpi kikhalna haksa zaw hi. Piangthak makai akici khat in zu peuh, beer peuh dawndawn mawk leh, teptheih tepmawh teptep mawk leh, mite muhna ah a kilawmlo in gamta kampau leh kuama’n zui nuamlo ding hi. Ih zongsatsa khat peuh pen ih phiat pah ding haksa mahmah hi. Ih zongsat nailoh khat zong ih nuntak pih ding haksa veve hi. Tua ahih manin zongsatna hoihlote paaikhia a, zongsatna hoih ih neihtheih nadingin hih anuai a, lamlahna nam 10 te ih zuihzawh nading kisin ni:\n1) Na kikhal zawhloh nam 5 gelhkhia in.\n2) Na zawhzawh nadingin hanciam pah in.\n3) Khat khit khat in zawhsawm in.\n4) Bangci zawh ding cih pen Laisiangtho leh adang ngaihsutna hoih tuamtuamte in hong hilh ding hi.\n5) Zongsatna hoihlo a phiatsa mite kiangah bangci bangin phiat uh cih dong in.\n6) Zingsangtung in minute 15 sung bangci kikhal ding kahiam cih ngaihsun masa in.\n7) Sumkim ciangin minute 5 khawng hunla inla bangci bangin kikhal zo kahiam cih enkik in. 8) Nitak ciangin minute 5 khawng mah hunla inla bangci bangin khangto kahiam cih enkik in.\n9) Zongsatna hoihlo khat na phiat khit teh adang khat na phiat kik ma-in ni 6 sung bang hunla phot inla zongsatna lui pen zo dipdep phot in.\n10) Na gualzawhnate hangin mite tawh lungdam khawm inla midangte’n zong nangmah bangin a kikhal zawh nading uh hanciam pih in.\nLai gelh Pa Dr. Lian Muan Kim\nRef. & Source :\n(Laisiangtho Tawh Kituak MAKAIH PILNA, Lian Muan Kim. Pp 52-58)\nItem Reviewed: MAKAI LEH PUMPI KIKHALNA. ~ Dr. Lian Muan Kim Description: Rating: 5 Reviewed By: Cinpu Zomi


url: =Phulum leng le Leikha ~ Dr. Nang Khan Lian :: ZOMI DAILY\nPhulum leng le Leikha ~ Dr. Nang Khan Lian\nposted on 29 January 2017 at 8:31 am Lomkholna: Article, Nangkhanlian\nKhanglui te in “phulum phul na ding leikha in petlet” na ci uhi.\nLeitung ah gualzawh ding le minthan ding pen thupi mahmah hi. A gualzo, a minthang te pen mihingte lungsim, mualsuang tung ah ki ciamteh hi. Ahih hangin a sang aa a leng phulum a kimuh ciangin leinuai aa om leikha pen kimang ngilh kha thei hi.\nAlexander the Great pen galdo siam le galhang in minthang mahmah hi. Tua hun lai (BC 300pawl), leitung bup phial a uk ding in ki um mawh hi. A gam uk na zai lua ahih manin gam lianpi kumpi (Emperor) ki ci liang hi. Hih thu i et ciangin Alexander guak bek, mihing tultampite tha le ngal, na sepnate omlo in hih bang piang thei lo ding cihthu hi.\nLeitung galpi nihna sungin Jews mi awn 6 val a thah pen Adolf Hitler hi ci’n a kua maciat in i thei hi. Ahih hangin Hitler guak bek in mi hizah pen a that zawh loh ding lam i ngaihsun thei ding hi. Tua hi a, hih mun ah a kiphawk kha lo mite nasepna te pen i ngaihsun thei ding hi.\nKawlgam suahtak na ngahna ding a sem pen Boyoke AungSan ahih lam kithei ciat hi. Ahih hangin suahtakna ngahna ding in mitultampi tak in anuntakna piakhia lo hi leh suahtakna pen ngah thei lo kha ding hi. Hih bang aa a kiphawkkha lo (akithei khalo) galhang te pen ‘a kisa kha lo galhangte’ (unsung heroes) kici hi.\nMopawi ahizong pawikhat peuhah inntekpi te kinuampih mahmah aa ahi zong phaitam lam aa, sagil bawl aa a buai tanute pen ki phawk khalo thei hi.\nA taktak in cileng leikha in petlet kei leh phulum phul thei lo ding himah leh, leikha pen kimang ngilh zel ahih manin a maupen ‘unsung heroes’ mah suak hi.\nMi pawlkhat te na a sep hangin sim om khinkhian thei ahih manin na a seplam kithei kha lo hi. Ahih hangin a maute a omloh ciang in nasepna ah kisapna tampi omin, amau te ki lunggulh hi. Amaute tawsawnna hangin a kikhin ahih lam kithei kha lo in, a maute hong nusiat khit ciang kiphawk mahmah thei hi. Hih dan mite pen makai lam pilna in ‘a dai makai’ (silent leader) na ci hi.\nLeikha in ken lei ka petlet hang kei lah a leng khia hi lo a, ci lo in a ma sep bangin sem hithiat hi. Ama nasepna tung ah a mah lungkim lel hi. Vansang ah len ding zong ngaih sun lo kha ding hi. Ahih hangin lei a petlet na hangin phulum phul khia cih pen thei hi.\nTua hi aa, gualzawhna khat peuhpeuh ah a kisa khalo galhangte, a dai makai te om thei hi.\nAthupi pen in na khat peuhpeuh i sepna in mite aa ding thupha ahih ding a masa hi zaw a, mite hong theih ding, min le mualsuang, pahtawina te pen anih na hipan ahi hi.\nPrevious: 2017 kum Tax Return tawh kisai theihding thu ~ Khawm Pau\nNext: US Federal Judge te’n Trump in gambeel te dalna dingin Executive Order asuaikaih uh dal ~ TK Lian\nJesu in a khangnolai hongpia hi ~ Dr. Ngul Khan Pau\nTedim – Ciau lampi (Tedim – Ciau Highway) by: ZGKK


url: =Ahoihna mu in :: ZOMI DAILY\nposted on 1 January 2015 at 5:39 pm Lomkholna: Article, SuanghDal\nHoihmuhna (Optimism) vs Ahoihna Mu\nHoihmuhna cih kammal pen a ngaihsut huai thu khat hong hi ta hi. Christian te in hoihmuhna ih zatna ah a thu tawpna (the last result) pen a hoih lote hoih muh, a hoihte hoih muh thei nawn lo ah hong koih hi. Hoihmuhna ii a thutawp pen hoih het lo hi.\nGamlak Vakna 13: 30-14:6-12na ah thukan 12te lakah Caleb le Joshua in hoihmuh/hoihlaak ci-in kigen pahpah hi. A hoihmuh uh hi loin, Israel te gal a zawhpih den Topa’ hoihna a mu uh hi zaw hi. Adang thukan 10te’ muhna zong a maan mah hi. Ahi zongin amaute in Topa sungah upna le muanna nei lo uh ahih manin meidawi muhna tawh a kidim uh na hi bek hi. Tua ahih manin Canaan mite va sim loh ding thu hong hoih lak, hong hoihmuh uh a, mipi in sang thei uh hi. Joshua le Caleb in Topa’ muanna tawh gal sim ding le mainawt ding lamah a hoih muhna uh a gen ciangin mipi in suang tawh den lup sawm lai uh hi. Hih Lai Siangtho mun in hoihmuhna thu hong hilh hi loin, Topa upna le muanna tawh Topa a lungkim sak nasep sep ding thu hong hilh a hi hi. Topa a um lo a muang lote in Topa’ thuciam banga a kip thu-ummite’ thuhilhna le zia le tongte hong siat muh ding uh hi.\nTopa in uisi khat ii a ha paak sitset a hoihna a mu hi beka, a hoih lopi a hoih muh hi lo hi. A vom kim lai a kaang a ci hi lo hi. Hoihmuh cih le a hoihna mu cih thu kibang lo hi. Ahihna banga mu cih le ahihlohna pi khat va hoihmuh cih thu kibang thei lo hi. Tuiphum Pawlpi sungah Tuiphum upna bangin a citak nuamte kihoih muh loin Limsang upna le Liberal Dikzuul upna thu a hah gente’ gen bangbang kihoih muh sawm mahmah se hi. Nomau’ pawlpi ciat zong en lecin uh tua cibang hoihmuhna hanga, thumaan-thutak pen Ni awk in a valh bangin hoihmuhna in Jesuh le a Singlamteh Tatkhiatna thumaan-thutak valh nuam in kamka ka khin hi.\nHoihmuh a sawm pha mahmahte in tulai hun zui-a a nungta siam lote a valval ding hi ta, cih kammal zang mahmah uh hi. A taktak in ci lehang a val cih bang kuamah ih om kei hi. Amau’ sial khekhap sunga gamtatna leitung bup sa a, a lawmte a val a sak uh pen a maizum huai mahmah ahi hi. Mite in bang gen, mite in bang duh, mipi’ deihna cih a bulphuhte pen a meidawi makaite’ zia hi zaw hi. Tua bang mite in koimah ah bulkip, mualsuang phuh makaih zawhna hong nei zo tuan het lo ding uh hi. Aungsan SuhKyi in mipi’ deihna banga a makaih hi lo a, ama’ makaihna mipi in kideih hi zaw hi. Mipi’ deihna ih cih zong mi tawm khatte’ deihna a kilawh gawp khawng hi lel thei hi. Tua hi in, nahoih semte kihoihmuh lo a, na hoih lo semte kihoih muh, thu gina lo gen giapgiapte, ciamnui nui theite le mite a lungkim sak thuhilhsyate’ hanciamnate kihoih muh ahih manin, nahoih sem, kisa zaw uh hi.\n“Bangteng in Topa Lungkim sak hiam, ci-in kan un” – (Eph.5: 10). “Topa in bang a sem dingin hong deih hiam ci-in kan un,” – vs 17. Mihingte hong pahtak theih nadingin a gamta hi zenzen leng, Khrih’ nasem ka hi kei ding hi (Gal. 1: 10).\nTopa’ Ni (Sunday) ni pen nute pate cihdaan a, mihing kilaitaat nading Ni hi loin Topa’ thawhkik Ni hi, ci-in thu a hilhte kihoih muh lo a, Topa’ Ni ih ci ta zongin Mihingte’ geelna bangbangin a kizang thei hi lel hi ci a, a utut a gente’ thuhilh bangbang a sia a pha kihoih muh kihoih lak sak sawm pha mahmah se hi. Mite’ a lungkim sakte kihoih muh a, Topa’ a lungkim sakte kihoih muh khin zo nawn lo hi.\nTua ahih manin Topa Jesuh in, “Na gen peuh ahi ahih leh, “Hi” ci inla, ahilo ahih leh, “Hilo,” cihna tawh kicing sakin. Tua bang hi loin kiciamna kam na zat ciangin Dawimangpa tawh kizomin thumaan lo na hih lamtak hong kilang hi (Matt. 5: 37). Let what you say be simply “Yes”, or “No”; anything more than this comes from evil. Ahoihna le ahihna maan genna pen hoih gen, hoih muh, hoih lak kici thei lo hi. Thumaan thutak kisiat muh thei beka, thumaan sa, thutak sa hoih muh kul thei nawn lo hi. LST in hoihmuhna thu gen lo a, a hoihna mu cih bek gen hi.\nHoihmuhna in a hoih lote hoihmuh, a hoihte hoih sa thei nawn lo cih thu tawp hong puak thei ahih manin hoihmuh kei inla, a hoihna mu bek in. Ahoihna ih muh theih kei leh zuau thei kamsang thuhilh khialsyate a hoih muh minam ih suak kha ding a, ih tual sungah thumaanna le cihtakna hong tualbial thei lo dinga, a kilawm lopi khat in Pawlpi Tuucing, Gam-uk makai hong sem kha ding uh hi. Hoihmuhna tawh ih gam zuun loin, ahoihna taktak muh theihna tawh ih gam zuun in ih Pawlpi puahpha ding hi hang. Tua dingin Topa in thupha hong pia ta hen!\nPrevious: Zomi leh Apple\nNext: Nawh Pai Mahmah Ding ~ Hau Za Cin


url: =Zomi te ki pumkhat nading ~ Rev. Suan Khan Thang :: ZOMI DAILY\nposted on 23 September 2016 at 5:55 pm Lomkholna: Article, Politics\nZomite kipumkhat nadingin sepzawhna ka neih loh hangin, tulai-in ka awlmawh mahmahte laka khat ahi hi. Khuataang nuntakna (Social life) lam ah i kipawlkhop nading thu tawm kong gelh hi.\n1. Ihihna tek mang lo-a kipawl ding hi.\nZomi sunga pau tuamtuam a zangte in eimau pianpih pau le zia tek mansuah loin kipawlkhopna om thei hi. India gam sunga i sanggam Nagate in amau Naga nam tuamtuam Ao, Lotha, Angain, Sema le Konyak-te kipawlkhawmin Naga Students … Naga Welfare … Naga Worship Service cih bangin Naga min tawh kipawlkhopna India gam khuapi tuamtuam ah nei uh hi.\nNaga minam khat le khat a pau uh zong a kithei tuak lote nangawn in Naga min tawh a kipawl theih uh leh, ei Zomi sunga pau a kithei tuah-Thahdo, Thangkhal, Zo, Sihzang, Teizang, Dim, Saizang, Vaiphei, Hualngo le adangte in Zomi min tawh i kipawlkhop theih loh nading om lo hi.\n2. Taangpau (Common language) khat neihkhop ding hi.\nManipur gam sunga Nagate in amau pau a kihel lohna Meitei pau pen tangpau in zang uh a, Nagaland-a Nagate in Assamese pau 98% kihelna pen Nagamese ci suk ziau-in taangpau in zang thei uh hi.\nEi Zomi sunga pau tuamtuam Sihzang, Saizang, Teizang, Dim, Thangkhal, Hualngo, Vaiphei, Thahdo le adangte tenkhopna Tedim khua panin pau a piangkhia “Tedim pau” pen Zomite tangpau dingin kicing hi. Bang hang hiam cihleh mikhat Tedim pau-in a pau ciang a tunga i gen pau a zangte a thei lo, kuamah a nei tuam om lo, a vek tanga i neihkhop pau ahi hi.\nMizoram sunga Mizo minam in a huam Hmar, Paite, Lai, Mara, Hualngo, Lusei le Tuikuk-te in common language dingin beh khat pau ahi “Duhlian pau” pen common language in zang thei ahih leh ei Zomite sunga pau tuamtuamte in Tedim pau pen tangpi pau-in i zat ding a kilawm mahmah ahi hi.\n3. Vaihawmna kician neih ding hi.\nZominam sunga siat tuakte kep le don kul hi. Pawlpi sungah i om tek hangin, i nek zonna tuam ta ahih manin, Pawlpi khat in a sai theihloh haksatna a tuak om thei hi. Tuate a en dingin mun khat bek ah kipawlna nei loin Zomite omna Kawlgam, Vaigam ahih theihna mun teng ah kipawlna phuh kawikawi ding ahi hi. Tua hileh tua a hiangte (branch) thu kizatuahin siat tuakte kihuh pahpah thei ding hi.\nVaisaite in zong a hun ciangtan (term) nei a, vai a sai ding kisam hi. Bangzah takin a hoih ta zongin kipawlna limlim a hun zui-a kiteelna neih zel ding thupi hi. A siamte in hong makaih hun om dinga, a siam lote i sinsak hun zong a om kul hi. Tua ahih kei leh mimal khat bek nasepna suak theikha ding hi.\nSumlepai saidan zong kician takin serial nambat a kigelhsa ngiat (Recieve book) zangin sum dong a, tua sumte kum simin sazian sit teitei ding ahi hi. Sum sazian sitna pen a sum piate tungah laidal beekin hawm khiat ding ahi hi. Tua hileh a sum piate in a piakna uh bangin cimawh dongtuakte huhna in kizang takpi hi cih thei ding a, hong pia zelzel ding uh hi.\nSrc: ZYA Magazine\nPrevious: Abraham’ Thupha Nam 7 ~ Pu Thangboi\nNext: Nuntakna i cihcih bang himawk hiam? ~ Thang Khan Lian


url: =Farewell Sia Philip Khaipu and family :: ZOMI DAILY\nposted on 8 May 2015 at 8:08 am Lomkholna: News, Pahtawina, Zomi, ZomiQuavadis\nSia Philip Khaipu (Zozaang) pen 2008 kumin Malaysia hong tungin Myanmar Catholic Community of Malaysia (MCCM) ah Secretary hong sem a, a sawt lo in President semto pah hi. Tua khit ciangin Sia Francis Kham te tawh kipawl in Zomi Catholic Community in Malaysia (ZCCM) hong pankhia uh hi.\nKawlgam kumpi in Zomi om kei hong cih laitak un Myanmar Embassy maiah Malaysia Zomi makaite tawh kithuah in lungphona nei uh hi. Tua zawh asawt lo in Zomite kipumkhatna ding deihna tawh Malaysia Zomi Conference a sam Zomi makai 8 lakah zong amah kihel hi.\nZCD-LA ah zong President Pu Thomas Thang Lian Piang USA a len khit ciangin President hong semto hi. ZCD-LA ah President a sep sungin Zomi Women Conference zong khatvei makaih hi. Malaysia a om Zomi pawlpi lian tengah hangsan takin Zomi thu gen kawikawi in, mipi sim ding Zo Sunni Weekly zong thoh khia hi.\nA tunga mun tengah a sep kawm mah in Harvest sangah UNHCR nuaia Refugee sang om teng sit kawikawi in khasum zong UNHCR-CDU min tawh sangsia teng pia hi. Tua banah ZCCM ah Vice President a sep laitakin Pasian deihna om bangin May 4,2015 kum in Nashville, USA ah a innkuan un leng uh hi.\nMalaysia ah a om sungin Zomi makai ahi ZAM palaai teng tawh kithuhual takin mapang khawm den hi. Ih biak Pasian in thupha pia henla na ompih tawntung ta hen.\nPrevious: Pau leh ham (aw suah) Part 2\nNext: Tulaai Leitung Thuthang Tuamtuam Updates May 7, 2015\nZogamah Galpi thumna kipanta ~ Lian Tuang